યુવાનોને રોમાંચ પહેલા સ્પર્શનો હોય છે. કંઈ કેટલાયે પ્રયત્નો SMS નાં ખર્ચા અને ફેસબુક પર કેટલાય સ્ટેટસ અને કોમેન્ટ્સ લાઈક કર્યા પછી પેલીએ નંબર આપ્યો હોય. એમાંથી થોડુંક આગળ વધીને એને કોઈક પબ્લિક પ્લેસ પર મળવા માટે રાજી કરી હોય તો જેનાં રોમ રોમમાં ઈશ્ક ઉછાળા મારે છે તેવા રોમી ધ ગ્રેટ આખા કબાટના ટી-શર્ટ એક પછી એક પહેરીને જોઈ લે. છેવટે એ ગ્રીન ટી-શર્ટ પર પસંદગીનો કળશ ઢોળે જે પહેરવાથી ભૂતકાળમાં કોક છોકરીએ ૧૦ રૂપિયાના રીચાર્જ જેટલુંક સ્માઈલ આપ્યું હોય. પછી તો એ તૈયાર થઈ, બબ્બે જાતનાં તો સેન્ટ-પરફ્યુમ છાંટી નિર્ધારિત સમય કરતાં પોણો કલાક પહેલા ભીખાભાઈ ગાર્ડન પહોંચી જાય. આ સત્તાવાળાઓ પણ, ગાર્ડન કે જેનો ઉપયોગ પ્રેમીપંખીડાઓ તો કરવાના જ છે એનાં નામ આવા ‘ભીખાભાઈ ગાર્ડન’ શું જોઈને રાખતા હશે !